Plateanmeldelse: Manic Street Preachers - «Rewind The Film»
ALBUM: ROCK Manic Street Preachers «Rewind The Film» (Columbia/Sony) Hm, et lavmælt, akustisk album fra bandet som fremfor alt defineres av sin vellykkede omgang med stormannsgalskap? Som har en klassikerkatalog bugnende av hjerteskjærende tristesse og potent raddisraseri? Vel - det er et interessant avbrekk. Waliserne har stadig suverent grep om låter som tar livets utfordringer på alvor og høres slik ut. Det fuzzfrie lydbildet, ofte blås- og strykermarinert, sørger for ekstra nerve i sangene som sitter, ikke minst platens tre duetter. Aberet er at den strippede settingen også avslører lyriske blundere og melodisk banalitet, som i for stor grad dominerer andre halvdel. «For fansen», som det heter, men det er jo bare vi som bryr oss uansett. BESTE LÅT: «Show Me The Wonder» THOMAS TALSETH
Stillferdig storhet og ymse avsløringer.